RISE program hatástanulmánya


1. Bevezető

Jelen tanulmány az Autonómia Alapítvány és a Gyulafehérvári Caritas által megvalósított RISE program tapasztalatait és hatásvizsgálatának eredményeit mutatja be. A program célja a korai iskolaelhagyás kockázatának csökkentése volt hátrányos helyzetű, jelentős részben roma fiatalok körében. A projekt a két szervezet korábbi szakmai programjaiban már eredményesen alkalmazott módszerekre épült, középpontjában a mentorálás, a készségfejlesztés és a fiatalok társadalmi integrációjának támogatása állt.
A program három magyarországi (Miskolc, Gyöngyös, Budapest), valamint három romániai (Gyergyószentmiklós, Marosvásárhely, Székelyudvarhely) helyszínen és azok vonzáskörzetében valósult meg, 12–18 éves, hátrányos helyzetű roma és nem roma fiatalok részvételével.
A projekt főbb tevékenységei az alábbiak voltak:
· egyéni és csoportos mentorálás motivációs és készségfejlesztő céllal;
· készségfejlesztő foglalkozások az oktatásban és a munkaerőpiacon releváns kompetenciák, valamint az önismeret fejlesztése érdekében;
· munkaerőpiaci felkészítés az álláskeresés és a munkavállalás alapvető ismereteinek átadására;
· munkahelylátogatások és szakmabemutatók;
· közösségi és szabadidős programok.
A fiatalokkal végzett közvetlen munka mellett a projekt fontos elemét képezte a pedagógusokkal, civil szakemberekkel és egyetemi hallgatókkal folytatott együttműködés. A program során képzések, szakmai műhelyek és tapasztalatcserék valósultak meg, amelyek a korai iskolaelhagyás okainak feltárására, valamint a megelőzést és a beavatkozást segítő gyakorlati módszerek megismertetésére fókuszáltak.

A hatásvizsgálat módszertana
A program eredményeinek vizsgálata többféle adatforrás felhasználásával történt. A projektbe bevont fiatalok (480 fő) körében kérdőíves adatfelvétel zajlott a programba történő belépéskor és annak lezárásakor. Emellett kérdőíves felmérés készült a programban érintett pedagógusok körében is, amelyben közel 50 szakember vett részt.
A kérdőíves adatfelvételek mellett a tanulmány épít a pedagógusokkal folytatott szakmai műhelyek során megfogalmazott tapasztalatokra, valamint a program megvalósításában részt vevő szakemberek – különösen a mentorok – visszajelzéseire is. Ezeket a tapasztalatokat az Autonómia Alapítvány és a Gyulafehérvári Caritas közös szakmai műhelyei és értékelő folyamatai során gyűjtöttük össze.
A vizsgálat egyik célja az volt, hogy pontosabb képet kapjunk a programban részt vevő fiatalok társadalmi hátteréről, iskolai tapasztalatairól, jövőbeli terveiről, valamint azokról a tényezőkről, amelyek befolyásolhatják tanulmányi előrehaladásukat és iskolában maradásukat. A pedagógusok körében elsősorban arra kerestük a választ, hogy tapasztalataik szerint mely tényezők járulnak hozzá leginkább a korai iskolaelhagyáshoz, illetve milyen intézkedések és módszerek segíthetik annak csökkentését.
A program értékelésének fontos részét képezte a résztvevők visszajelzéseinek összegyűjtése is. Vizsgáltuk, hogy a diákok és a pedagógusok mely programelemeket tartották a leghasznosabbnak, illetve mely tevékenységek járultak hozzá leginkább a fiatalok bevonásához, motivációjához és fejlődéséhez.
A program egyik kiemelt célja a résztvevők készségeinek fejlesztése volt. A kérdőívekben ezért több olyan kérdés is szerepelt, amely a különböző szociális, kommunikációs és munkaerőpiaci kompetenciák változását kívánta mérni. Az ilyen típusú önbevallásos mérések eredményeit azonban óvatosan kell értelmezni. A program során megfigyelhető pozitív változások nem vezethetők vissza egyértelműen kizárólag a projekt hatására, mivel a fiatalok fejlődését számos egyéb tényező – például életkorukból fakadó változások, iskolai tapasztalataik vagy családi környezetük – is befolyásolhatja.
A kutatás további módszertani korlátját jelentette, hogy a résztvevő fiatalok egy része jelentős szövegértési és olvasási nehézségekkel küzdött. A kérdőívek összeállításakor törekedtünk az egyszerű, közérthető megfogalmazásra, és a kitöltés során szükség esetén segítséget nyújtottunk az egyes kérdések értelmezésében. Ennek ellenére feltételezhető, hogy bizonyos kérdések esetében a válaszok pontosságát befolyásolhatták a megértési nehézségek.
Fontos hangsúlyozni, hogy a jelen tanulmány nem egy kontrollcsoportos, kísérleti hatásvizsgálat eredményeit mutatja be, ezért a program hatásairól elsősorban valószínűsíthető összefüggéseket és tapasztalatokat tudunk megfogalmazni. A különböző adatforrások - a diákok és pedagógusok kérdőívei, a szakmai műhelyek tapasztalatai, valamint a mentorok és megvalósítók visszajelzései - ugyanakkor számos ponton hasonló következtetésekre vezettek. Ez növeli az eredmények megbízhatóságát, és lehetővé teszi olyan szakmai tanulságok és ajánlások megfogalmazását, amelyek túlmutatnak az egyes helyszínek sajátosságain.
Mindezek figyelembevételével a tanulmány elsődleges célja nem a program közvetlen hatásainak egzakt mérése, hanem azoknak a tapasztalatoknak, jó gyakorlatoknak és fejlesztési irányoknak a bemutatása, amelyek hozzájárulhatnak a korai iskolaelhagyás megelőzését célzó jövőbeni programok és szakpolitikai beavatkozások eredményesebb tervezéséhez.

2. A program célzása, a programban résztvevők összetétele

A RISE program tervezése során kiemelt szempont volt azoknak a fiataloknak az elérése, akik fokozottan veszélyeztetettek a korai iskolaelhagyás szempontjából. A nemzetközi és hazai kutatások szerint a lemorzsolódás kockázata több, egymással összefüggő tényező együttes jelenlétéből adódik.
A legfontosabb kockázati tényezők közé tartoznak:
· a család kedvezőtlen szociális helyzete és a szülők alacsony iskolázottsága;
· a roma tanulókat érintő oktatási egyenlőtlenségek és az iskolai szegregáció;
· a hátrányos helyzetű vagy periférikus lakókörnyezet;
· a tanulási nehézségek és az iskolai kudarcok felhalmozódása;
· a korai munkavállalás vagy a családalapítás miatti iskolaelhagyás;
· valamint azok a strukturális tényezők, amelyek megkönnyítik az oktatási rendszerből való korai kilépést.
A résztvevők toborzása során ezért arra törekedtünk, hogy a program minél nagyobb arányban érje el azokat a fiatalokat, akiknél ezek közül egy vagy több kockázati tényező jelen van.
A programban fele-fele arányban vettek részt fiúk és lányok. A résztvevők 51 százaléka vallotta magát romának. Átlag életkor 16,7 év, Magyarországon ez valamivel magasabb, mivel ott csak középiskolások vettek részt a programban, míg Romániában általános iskolások is.

A program résztvevőinek mintegy 60 százaléka járt vagy jár jelenleg is olyan általános iskolába, ahol a tanulók legalább 50 százaléka roma. Osztályok szintjén az arány nagyon hasonló, csak valamivel alacsonyabb (57%). A program egészét tekintve a tanulók valamivel több mint negyede (27%) járt vagy jár jelenleg is olyan általános iskolai osztályba, ahol többségben vannak a roma tanulók. A Magyarországon bevont diákok esetében ez az arány magasabb. Itt a válaszadók közel 45%-a érkezett olyan osztályból, ahol a roma tanulók voltak többségben vagy kizárólagosan jelen. Kb. 25% járt fele-fele arányú osztályba, és mindössze a diákok 22%-a jelezte, hogy nem roma többségű általános iskolai osztályba járt. Az általános iskola egészére vonatkozó adatok még alacsonyabb értéket mutatnak, mint az osztályok, ami arra utal, hogy sok diák "roma iskolából" jön, nem csak szegregált osztályból. A középiskolai osztályokban már a nem roma többség a leggyakoribb válasz (kb. 60%). A "csak roma" osztályok aránya a középiskolában elhanyagolhatóra (3% alá) csökkent. Az adatokban feltűnik egy réteg (kb. 15%), aki bár középiskolás, még mindig roma többségű osztályban maradt. 
A tanulók lakókörnyezeti hátterét vizsgálva megállapítható, hogy a programban részt vevő fiatalok többsége nem kifejezetten szegregált vagy extrém hátrányos helyzetű környezetben él, ugyanakkor jelentős részük olyan településrészekről érkezett, ahol a társadalmi hátrányok és az etnikai elkülönülés különböző formái jelen vannak. A megkérdezett fiatalok 61%-a szerint olyan környéken él, ahol főként átlagos helyzetű családok laknak, míg további 25% vegyes társadalmi összetételű környezetben él. Ugyanakkor a válaszadók egyharmada olyan lakóhelyi közegről számolt be, ahol a szegénység meghatározó mértékben jelen van.
A lakókörnyezet etnikai összetételére vonatkozó válaszok azt mutatják, hogy a résztvevők közel fele (45%) olyan környezetben él, ahol a roma lakosság többségben van vagy meghatározó arányt képvisel. Ez különösen a magyarországi helyszíneken volt jellemző, ahol a válaszadók jelentős része szegény, roma többségű településrészekről érkezett. Mindez arra utal, hogy a program számottevő arányban ért el olyan fiatalokat, akik a lakóhelyi szegregáció és a társadalmi hátrányok szempontjából is fokozott kockázatnak vannak kitéve.
A bevont tanulók szüleinek iskolai végzettsége szintén arra utal, hogy a program jelentős arányban ért el hátrányos helyzetű családokból származó fiatalokat. A válaszok alapján az anyák 38%-ának, az apák 32%-ának legmagasabb iskolai végzettsége a nyolc általános iskola. Az anyák 15%-a, az apák 19%-a rendelkezik szakmunkás végzettséggel. A szülők alacsony iskolai végzettsége a korai iskolaelhagyás egyik legfontosabb kockázati tényezője. Számos kutatás rámutat arra, hogy a szülők iskolázottsága erősen befolyásolja a gyermekek tanulmányi eredményeit, továbbtanulási aspirációit és az oktatási rendszerben való sikeres előrehaladását. 
A korai iskolaelhagyás kockázata nem vezethető vissza egyetlen tényezőre. A szakirodalom és a program során gyűjtött tapasztalatok egyaránt azt mutatják, hogy a lemorzsolódás hátterében rendszerint több, egymással összefüggő kockázati tényező áll. Ilyenek a család alacsony társadalmi-gazdasági státusza, a szülők alacsony iskolai végzettsége, a szegregált vagy hátrányos helyzetű lakókörnyezet, a roma tanulók esetében tapasztalható oktatási egyenlőtlenségek, valamint a tanulási nehézségek és a korai munkavállalásból fakadó kényszerek.
A programba bevont fiatalok összetétele alapján megállapítható, hogy a projekt jelentős arányban érte el azokat a tanulókat, akik a korai iskolaelhagyás szempontjából fokozott kockázatnak vannak kitéve. A résztvevők több mint fele roma származásúnak vallotta magát, a tanulók jelentős része olyan általános iskolákból és osztályokból érkezett, ahol magas a roma tanulók aránya, és közel felük olyan lakókörnyezetben él, ahol a roma lakosság többségben van vagy meghatározó jelenléttel bír.
A családi háttérre vonatkozó adatok szintén azt mutatják, hogy a program sikeresen érte el a hátrányos helyzetű fiatalokat. A bevont tanulók szüleinek jelentős része alacsony iskolai végzettséggel rendelkezik, a szülők mintegy harmadának a legmagasabb végzettsége a nyolc általános iskola, miközben a szakmunkás végzettséggel rendelkezők aránya is viszonylag alacsony. A szülők iskolai végzettsége a nemzetközi és hazai kutatások szerint az egyik legerősebb előrejelzője a gyermekek iskolai pályafutásának, ezért ezek az adatok azt jelzik, hogy a program számos olyan fiatalt vont be, akik családi hátterük alapján is fokozottan veszélyeztetettek.
Ugyanakkor a résztvevők társadalmi háttere nem tekinthető homogénnek. A program nem kizárólag a leginkább marginalizált településrészeken vagy szegregátumokban élő fiatalokat érte el, hanem olyan tanulókat is, akik vegyes társadalmi összetételű környezetben élnek. Ez fontos szempont, hiszen a lemorzsolódás nem kizárólag a legsúlyosabb szegénységben élő fiatalokat érinti, hanem szélesebb társadalmi csoportokban is megjelenik.
Összességében elmondható, hogy a program céljaihoz viszonyítva a bevonás kifejezetten eredményes volt. A résztvevők körében nagy arányban jelentek meg azok a fiatalok, akiket a korai iskolaelhagyás szempontjából veszélyeztetett csoportok közé sorolhatunk. A program ugyanakkor nem egyetlen társadalmi csoportra koncentrált, hanem képes volt megszólítani különböző hátterű fiatalokat is, ami lehetőséget teremtett a társadalmi integrációt támogató, közösségépítő és mentorálásra épülő módszerek alkalmazására. A résztvevők összetétele így jól illeszkedik a projekt alapvető célkitűzéséhez: olyan fiatalok támogatásához, akiknél egyszerre lehetnek jelen a lemorzsolódást előidéző társadalmi, családi és oktatási kockázati tényezők.

3. A lemorzsolódás okai a pedagógusok szemszögéből

A pedagógusok körében végzett felmérés egyik célja annak feltárása volt, hogy tapasztalataik szerint milyen tényezők állnak leggyakrabban a korai iskolaelhagyás hátterében. A válaszok alapján egyértelműen kirajzolódik, hogy a pedagógusok a lemorzsolódást elsősorban nem iskolai, hanem családi és társadalmi problémaként értelmezik. Megítélésük szerint a tanulók oktatási pályafutását leginkább a családi háttér, a gazdasági helyzet és az ezekkel összefüggő motivációs nehézségek befolyásolják.
A leggyakrabban említett tényező a családi háttér volt: a válaszadók 71%-a jelölte meg a családi okokat a lemorzsolódás egyik fő kiváltó tényezőjeként. A kérdőívben nem részleteztük, hogy pontosan milyen családi problémákra gondolnak a pedagógusok, ugyanakkor a nyitott válaszok és a program során folytatott szakmai műhelyek tapasztalatai alapján ide sorolhatók a szülői támogatás hiányosságai, a családok kedvezőtlen szociális helyzete, a gyermekneveléssel kapcsolatos nehézségek, valamint azok a helyzetek, amikor az oktatás nem jelenik meg valódi értékként vagy kitörési lehetőségként a család számára.
A második leggyakrabban említett tényező a pénzkeresés szükségessége volt, amelyet a pedagógusok 63%-a jelölt meg. A válaszok arra utalnak, hogy sok fiatal esetében a munkavállalás és a család anyagi támogatása rövid távon fontosabbá válik, mint az iskolai végzettség megszerzése. A programban részt vevő tanulók körében végzett felmérés is megerősíti ezt a problémát: a válaszadók 46%-a jelezte, hogy korábban vagy jelenleg is rendszeresen dolgozik az iskola mellett. A tanulás és a munkavállalás közötti egyensúly megteremtése sok fiatal számára komoly kihívást jelent.
A pedagógusok több mint fele (55%) a tanulási nehézségeket is a lemorzsolódás egyik meghatározó okának tekinti. A program során szerzett tapasztalatok alapján ez nem feltétlenül egy-egy tantárgyhoz kapcsolódó problémát jelent, hanem gyakran az általános iskolából hozott alapkompetencia-hiányokat, az ismétlődő kudarcélményeket, valamint az ezek nyomán kialakuló motivációvesztést. A tanulási problémák és a családi háttérből fakadó nehézségek sok esetben egymást erősítik, tovább növelve az iskolaelhagyás kockázatát.
Jelentős szerepet tulajdonítottak a pedagógusok a társas környezet hatásának is. A válaszadók 39%-a szerint a kortárscsoport vagy a közvetlen környezet visszahúzó ereje hozzájárul a korai iskolaelhagyáshoz. Ez különösen azokban a közösségekben lehet meghatározó, ahol kevés a sikeres iskolai életutat felmutató minta, miközben a korai munkavállalás vagy az iskola idő előtti elhagyása széles körben elfogadott stratégiának számít.
A többi felsorolt tényező jóval kisebb arányban jelent meg a válaszokban. A gyakorlati képzőhelyeken tapasztalt problémákat a pedagógusok 22%-a említette, míg az iskolai konfliktusokat 20% tekintette jelentős kockázati tényezőnek. Az utazási nehézségeket a válaszadók 16%-a, a nem megfelelő iskola- vagy szakmaválasztást pedig 14%-a jelölte meg. Bár ezek összességében kisebb súllyal jelentek meg, egyes tanulók esetében meghatározó szerepet játszhatnak a tanulmányok megszakításában.
Figyelemre méltó, hogy az egészségügyi vagy mentális problémákat, illetve a nyelvi nehézségeket a pedagógusok mindössze 4%-a említette. Ez részben arra utalhat, hogy ezek a problémák valóban ritkábban jelennek meg a célcsoportban, ugyanakkor arra is, hogy az ilyen típusú nehézségek sok esetben rejtve maradnak az iskola számára, illetve más problémák mögött jelennek meg.
Az „egyéb” válaszok tovább árnyalják a képet. A pedagógusok olyan tényezőket neveztek meg, mint a motiváció hiánya, az igazolatlan hiányzások, a szülői odafigyelés hiánya, a korai házasság vagy a rendszeres hiányzás. Ezek a válaszok szintén arra utalnak, hogy a lemorzsolódás hátterében ritkán áll egyetlen ok. Sokkal inkább olyan egymással összefüggő problémák együttese figyelhető meg, amelyek egyszerre érintik a családi környezetet, a tanulási előmenetelt, a motivációt és a fiatalok társadalmi kapcsolatait.
Összességében elmondható, hogy a pedagógusok válaszai alapján a korai iskolaelhagyás hátterében elsősorban strukturális és családi eredetű problémák állnak. A legfontosabb kockázati tényezők között a családi nehézségek, a pénzkeresési kényszer és a tanulási problémák jelentek meg, amelyeket a társas környezet hatásai tovább erősíthetnek. A válaszok jól illeszkednek a programban részt vevő fiatalok körében gyűjtött adatokhoz és a megvalósító szakemberek tapasztalataihoz. A résztvevők jelentős része olyan családi és társadalmi környezetből érkezik, ahol egyszerre vannak jelen az alacsony iskolázottság, az anyagi nehézségek, a korlátozott továbbtanulási minták és a munkavállalási kényszerek. Mindez arra utal, hogy a korai iskolaelhagyás megelőzésére irányuló beavatkozások csak akkor lehetnek eredményesek, ha egyszerre kezelik a tanulók tanulmányi, szociális, családi és motivációs szükségleteit.

4. A tanulók iskolai tapasztalatai, önértékelése és jövőképe

Az iskola és az iskolai környezet megítélése
A programban részt vevő fiatalok válaszai alapján összességében pozitív kép rajzolódik ki az iskolával kapcsolatos tapasztalataikról. A tanulók többsége támogató iskolai környezetet érzékel, és viszonylag kedvezően értékeli mind a pedagógusokkal, mind a kortársakkal kialakított kapcsolatait. Ugyanakkor néhány olyan tényező is megjelenik, amely hosszabb távon befolyásolhatja az iskolai sikerességet és a lemorzsolódás kockázatát.
Az osztályközösség mint védőfaktor - a legmagasabb értéket a „Jó az osztályközösség” állítás kapta (3,92). A tanulók többsége pozitívan értékeli az osztályon belüli kapcsolatokat, és alapvetően támogató közösség részének érzi magát. A program során gyűjtött tapasztalatok és a diákok nyílt kérdésekre adott válaszai is megerősítik, hogy a közösségi élmények, a csoportfoglalkozások és a közösen megvalósított projektek kiemelkedően fontos szerepet játszottak a fiatalok bevonásában és motiválásában.
A támogató felnőttek szerepe - a tanulók kedvezően értékelték a pedagógusok és az iskola által nyújtott támogatást. A „A tanárok segítőkészek, támogatók” és a „Tudok kihez fordulni, ha nehézségem van a tanulással vagy a gyakorlati hellyel kapcsolatban” állítások egyaránt 3,76-os átlagértéket kaptak. A válaszok alapján a diákok többsége úgy érzi, hogy van az iskolarendszeren belül olyan felnőtt személy, akihez problémáival segítségért fordulhat. Ez a lemorzsolódás megelőzése szempontjából kifejezetten fontos eredmény, hiszen a nemzetközi és hazai tapasztalatok egyaránt azt mutatják, hogy a támogató felnőtt kapcsolatok jelenléte jelentősen növeli az iskolai kötődést és csökkenti a korai iskolaelhagyás kockázatát.
Ugyanakkor a program megvalósítása során szerzett tapasztalatok ezt a képet részben árnyalják. A mentorok beszámolói alapján számos esetben éppen azért vált szükségessé a külső mentorok bevonása, mert a fiatalok nem rendelkeztek olyan bizalmi kapcsolattal az iskolarendszeren belül, amelyben személyes problémáikat, családi nehézségeiket vagy jövővel kapcsolatos bizonytalanságaikat meg tudták volna osztani. Több esetben a mentorok töltöttek be olyan támogató szerepet, amely túlmutatott a tanulmányi segítségnyújtáson, és inkább a bizalomépítésről, az érzelmi támogatásról, valamint a pályaorientációs és életvezetési kérdések közös feldolgozásáról szólt.
A két tapasztalat nem feltétlenül mond ellent egymásnak. A kérdőíves válaszok azt mutatják, hogy a tanulók többsége formálisan elérhetőnek látja a segítséget az iskolában, míg a mentorálási tapasztalatok arra hívják fel a figyelmet, hogy a valódi, mélyebb bizalmi kapcsolatok és a személyre szabott támogatás sok esetben továbbra is hiányoznak. Ez megerősíti annak jelentőségét, hogy a lemorzsolódás megelőzését célzó programokban az iskola mellett független, külső szakemberek által nyújtott mentorálás is rendelkezésre álljon. A segítségkérés lehetősége és a támogató kapcsolatok jelenléte ugyanis - akár az iskola, akár külső szereplők részéről valósul meg - az egyik legfontosabb védőfaktort jelenti a korai iskolaelhagyással szemben.
A gyakorlati képzés és a tanulási nehézségek megítélése - a gyakorlati képzés hasznosságát a tanulók alapvetően pozitívan ítélték meg (3,61). A válaszok ugyanakkor arra is utalnak, hogy a gyakorlati helyek minősége és a megszerezhető tapasztalatok nem minden esetben egyformán kedvezőek. Ez összhangban áll a pedagógusok által megfogalmazott javaslatokkal, amelyek a gyakorlati képzőhelyek fejlesztésének szükségességét hangsúlyozták.
A „Sok a tananyag és nehéz” állítás 2,88-as átlagot kapott, ami azt mutatja, hogy a tananyag mennyisége önmagában nem jelenik meg a tanulók legfontosabb problémájaként. A pedagógusok által hangsúlyozott tanulási nehézségek mögött valószínűleg inkább az alapkészségek hiányosságai, a korábbi kudarcélmények és a nem megfelelő tanulási stratégiák állnak.
Iskolai biztonságérzet - kifejezetten kedvező eredmény, hogy a „Sok támadás ér, rosszul érzem magam” állítás kapta a legalacsonyabb értéket (1,73). Ez arra utal, hogy a válaszadók többsége nem él meg rendszeres bántalmazást vagy kirekesztést az iskolában. Bár ez nem jelenti azt, hogy ilyen problémák egyáltalán nem léteznek, az eredmények alapján nem ezek jelentik a legfontosabb kockázati tényezőt a vizsgált tanulói körben.

A tanulók önértékelése és kompetenciái
A kérdőív azt is vizsgálta, hogy a fiatalok hogyan értékelik saját készségeiket és kompetenciáikat. A válaszok alapján összességében pozitív önkép rajzolódik ki, különösen az együttműködéshez és a társas kapcsolatokhoz kapcsolódó területeken.
Együttműködés és felelősségvállalás - a legmagasabb értéket a „A rám bízott feladatokat mindig elvégzem” (3,93), a „Tudok másokkal együttműködni” (3,92) és a „Jó csapatjátékos vagyok” (3,71) állítások kapták. A válaszok alapján a tanulók jelentős része saját megítélése szerint rendelkezik azokkal az alapvető szociális kompetenciákkal, amelyek a tanulás és a későbbi munkavállalás szempontjából is meghatározóak. A program tapasztalatai szerint ebben fontos szerepe volt a közös projekteknek, a csoportmunkának és az élményalapú foglalkozásoknak.
Kapcsolatteremtés és kommunikáció - a fiatalok többsége nyitottnak tartja magát az új kapcsolatok kialakítására (3,7), ugyanakkor a nyilvános kommunikációval kapcsolatos önbizalom valamivel alacsonyabb (3,24), sok tanuló számára kihívást jelent a nagyobb közösség előtti megszólalás vagy saját véleményének képviselete. Ez különösen fontos fejlesztési terület, hiszen a kommunikációs készségek meghatározó szerepet játszanak az állásinterjúkon, a munkahelyi együttműködésben és a mindennapi ügyintézésben is. A program során alkalmazott drámapedagógiai, projektalapú és prezentációs elemek ezért különösen fontos módszereknek tekinthetők.
Pontosság és önszervezés - a legalacsonyabb értékek közé tartozott a pontossággal kapcsolatos állítás (3,32), ami arra utal, hogy a válaszadók egy része saját megítélése szerint is nehézségekkel küzd az időgazdálkodás és a rendszeresség területén. Ez összhangban áll a pedagógusok tapasztalataival, akik a hiányzásokat és a motivációs problémákat a lemorzsolódás egyik fontos tényezőjeként említették.

A jövővel és a munkavállalással kapcsolatos elképzelések
A fiatalok munkahelyválasztási preferenciáiról elmondható, hogy a válaszok alapján a megfelelő fizetés kiemelkedően fontos szempont számukra (1,66-os átlagos helyezés), jóval megelőzve az összes többi tényezőt. A második csoportba a munkahely elérhetősége, a kiszámítható munkaidő és az érdekes munka tartozik. Ez arra utal, hogy a fiatalok elsősorban a megélhetési biztonság és a kiszámíthatóság szempontjai alapján gondolkodnak a munkavállalásról. Különösen figyelemre méltó, hogy a munkahelyi kapcsolatokkal összefüggő tényezők – például a csapatmunka vagy az egyértelmű munkáltatói elvárások – a lista végére kerültek. Ez valószínűleg nem azok jelentőségének alábecsülését, hanem inkább a munkaerőpiaci tapasztalat hiányát tükrözi. Éppen ezért fontos, hogy a pályaorientációs és munkaerőpiaci programok ne csupán az álláskeresés technikai kérdéseivel foglalkozzanak, hanem segítsék a tudatos munkahelyválasztást és a hosszabb távú karriertervezést is.
A tanulói válaszok alapján összességében egy viszonylag kedvező kép rajzolódik ki a programban részt vevő fiatalok iskolai tapasztalatairól, társas kapcsolatairól és jövőbeli terveiről. A legerősebb védőfaktorként az osztályközösséghez való kötődés, a támogató felnőtt kapcsolatok és az együttműködési készségek jelennek meg. A fiatalok többsége úgy érzi, hogy van kihez fordulnia segítségért, és pozitívan értékeli saját társas kompetenciáit is. Az eredmények ugyanakkor több olyan területet is azonosítanak, ahol további fejlesztés indokolt. Ilyen a kommunikációs magabiztosság, az önszervezés, az időgazdálkodás és a munkafegyelem fejlesztése, valamint a munkaerőpiaci ismeretek bővítése. A válaszok arra is rámutatnak, hogy a fiatalok jövőképét erősen meghatározza a gazdasági biztonság iránti igény, ami összhangban áll a pedagógusok által megfogalmazott problémákkal és a korai munkavállalás jelenlétével.
A program tapasztalatai alapján különösen eredményesnek lehetnek azok a módszerek, amelyek a közösségi élményekre, a közös projektekre, az élménypedagógiai elemekre és a gyakorlati tapasztalatszerzésre épülnek. Ezek nemcsak a tanulók motivációját és iskolai kötődését erősítik, hanem olyan kompetenciák fejlődését is támogatják, amelyek az oktatásban és a munkaerőpiacon egyaránt kulcsfontosságúak.
Bár az általános társadalmi bizalom és a szubjektív jóllét nem kapcsolódik közvetlenül a korai iskolaelhagyás kérdéséhez, mégis fontos kiegészítő információt nyújt a programban részt vevő fiatalok helyzetének megértéséhez. A válaszok alapján a tanulók társadalmi bizalma alacsonynak tekinthető: az emberekbe vetett bizalom átlagos értéke 4,7 volt a 10 fokú skálán, ami azt jelzi, hogy a fiatalok többsége inkább óvatosan viszonyul másokhoz. Ezzel szemben saját élethelyzetüket és általános jóllétüket viszonylag pozitívan értékelték, amit a 7,4 pontos átlagos boldogságmutató jelez. 

5. A lemorzsolódás csökkentésének lehetőségei

A programban együttműködő pedagógusok válaszai alapján a korai iskolaelhagyás mérséklése nem érhető el egyetlen intézkedéssel vagy beavatkozással. A kérdőívek eredményei azt mutatják, hogy a lemorzsolódás összetett társadalmi jelenség, amelynek hátterében családi, szociális, tanulási, intézményi és motivációs tényezők egyaránt meghúzódnak. Ennek megfelelően a válaszadók többsége olyan komplex támogatórendszer kialakítását tartja szükségesnek, amely egyszerre képes kezelni a fiatalok tanulmányi, pszichés, szociális és pályaorientációs szükségleteit.
A szakemberek szerepe és a komplex támogatás szükségessége - a lemorzsolódással veszélyeztetett tanulók támogatásához szükséges eszközök közül a pedagógusok messze a legnagyobb arányban a szakemberek által nyújtott segítséget emelték ki. A válaszadók 77,6%-a szerint a sikeres iskolai pályafutás támogatásának egyik legfontosabb feltétele a különböző segítő szakemberek bevonása. Ez az eredmény azt mutatja, hogy a pedagógusok jelentős része érzékeli saját lehetőségeinek korlátait, és úgy látja, hogy számos esetben olyan problémákkal találkoznak, amelyek kezelése speciális szakértelmet igényel. Ide tartozhatnak a mentális egészséggel kapcsolatos problémák, a családi konfliktusok, a szociális nehézségek, a tanulási zavarok vagy éppen a motivációs problémák.
A program tapasztalatai szintén azt mutatták, hogy a fiatalok számára különösen fontos a személyes figyelem és a bizalmi kapcsolat megléte. A tanulók visszajelzéseiben gyakran megjelent annak jelentősége, hogy „valaki törődik velük”, meghallgatja őket és támogatást nyújt számukra. Szintén fontos jelzés, hogy azok tanulók, akiknek már megfordult a fejében az iskola elhagyása, legfontosabb támogatásnak a lelki segítségnyújtást jelölték meg válaszaikban.  Ez megerősíti, hogy a lemorzsolódás megelőzésében a szakmai segítségnyújtás mellett a személyes kapcsolatoknak és a bizalomra épülő támogatásnak is kiemelt szerepe van.
Rugalmasabb oktatási környezet és tanulási utak - a pedagógusok közel fele (44,9%) szerint a lemorzsolódás csökkentéséhez rugalmasabb oktatásszervezésre és korszerűbb pedagógiai módszerekre lenne szükség. A válaszok alapján sokan úgy látják, hogy a jelenlegi oktatási keretek nem minden tanuló számára biztosítanak megfelelő tanulási környezetet.
A nyitott kérdésekre adott válaszokban gyakran jelentek meg olyan javaslatok, mint:
· a differenciált oktatás erősítése,
· az alternatív tanulási formák alkalmazása,
· a projektalapú tanulás,
· az interaktív és élményalapú pedagógiai módszerek használata,
· a tanulók terhelésének csökkentése,
· az alapkompetenciák fejlesztésére fordított idő növelése,
· valamint a tanulói szükségletekhez jobban igazodó követelményrendszer kialakítása.
A válaszok alapján a pedagógusok jelentős része úgy látja, hogy a tanulói kudarcok megelőzésének egyik feltétele az oktatási rendszer nagyobb rugalmassága és személyre szabhatósága.
Tanulási támogatás és felzárkóztatás - a tanulási nehézségek a lemorzsolódás egyik legfontosabb okaként jelentek meg a korábbi kérdésekben, ezért nem meglepő, hogy a pedagógusok 40,8%-a a korrepetálást és a tanulási támogatást is a legfontosabb eszközök közé sorolta. A válaszok alapján a tanulmányi lemaradások csökkentése, az alapkompetenciák fejlesztése és az egyéni tanulási problémák kezelése nélkülözhetetlen feltétele annak, hogy a veszélyeztetett tanulók sikeresen befejezzék tanulmányaikat. A program tapasztalatai ugyanakkor arra is rámutattak, hogy a hátrányos helyzetű fiatalok esetében nem reális cél az általános iskolából hozott készséghiányok teljes felszámolása. Sokkal inkább olyan kompetenciák fejlesztésére van szükség, amelyek közvetlenül támogatják a tanulmányi sikerességet, a munkavállalást és a mindennapi életben való eligazodást. A gyakorlatorientált, élményszerű és sikerélményeket biztosító fejlesztési módszerek ezen a területen különösen hatékonynak bizonyultak.
Lelki támogatás és mentális jóllét - a pedagógusok közel egyharmada (30,6%) hangsúlyozta a lelki támogatás fontosságát. A válaszok azt mutatják, hogy a lemorzsolódást nem kizárólag oktatási problémaként értelmezik, hanem olyan folyamatként, amelyben az önbizalom, az érzelmi stabilitás, a motiváció és a mentális jóllét is meghatározó szerepet játszik.
A program során szerzett tapasztalatok szintén ezt támasztják alá. A tanulók visszajelzéseiben gyakran megjelent az önbizalom növekedése, a személyes célok megfogalmazása, valamint annak felismerése, hogy képesek eredményeket elérni. Több fiatal számára a program egyik legfontosabb hozadéka az volt, hogy biztonságos környezetben beszélhetett problémáiról és pozitív visszajelzéseket kapott.
A család szerepe a lemorzsolódás megelőzésében - a nyitott kérdésekre adott válaszok egyik legerősebb üzenete a családok szerepének hangsúlyozása volt. A pedagógusok jelentős része szerint a lemorzsolódás csökkentése nem képzelhető el a szülők és a családok aktív bevonása nélkül.
A válaszadók gyakran említették:
· a család és az iskola kapcsolatának erősítését,
· a szülői felelősségvállalás növelését,
· a családok támogatását,
· valamint a szülők és az iskola közötti hatékonyabb kommunikáció szükségességét.
A program tapasztalatai ugyanakkor arra is rámutattak, hogy a családok bevonásában nem elsősorban a hagyományos iskolai kommunikációs formák, például a szülői értekezletek, jelentenek megoldást. Sok esetben olyan családokról van szó, amelyek korábban negatív tapasztalatokat szereztek az oktatási intézményekkel kapcsolatban, vagy bizalmatlanul viszonyulnak az iskolarendszerhez. Ezért a sikeres együttműködés feltétele sokkal inkább a személyes, informális kapcsolatok kialakítása, a családok élethelyzetéhez igazodó kommunikáció, valamint olyan közösségi alkalmak szervezése, amelyekben a szülők partnerként és nem pusztán problémakezelés céljából jelennek meg.
Motiváció és jövőkép erősítése - a válaszokból világosan kirajzolódik a tanulói motiváció jelentősége is. A pedagógusok szerint a fiatalok számára kézzelfoghatóvá kell tenni az iskola és a jövőbeli életpálya közötti kapcsolatot.
A javaslatok között megjelent:
· a szakmaválasztás támogatása,
· a pályaorientáció erősítése,
· a továbbtanulási lehetőségek bemutatása,
· valamint a pénzügyi ösztönzők rendszerének átalakítása.
A program során szervezett munkaerőpiaci tréningek, munkahelylátogatások és önéletrajz-készítési foglalkozások pozitív fogadtatása azt mutatja, hogy a fiatalok számára különösen fontosak azok a tevékenységek, amelyek közvetlenül kapcsolódnak a felnőtt élethez és a munkavállaláshoz.
A szakképzés és a gyakorlati képzés fejlesztése - a pedagógusok válaszaiban hangsúlyosan jelent meg a szakképzés fejlesztésének igénye is. Többen kiemelték:
· a gyakorlati képzőhelyek fejlesztését,
· a választható gyakorlati helyek biztosítását,
· az iskolai tanműhelyek fejlesztését,
· valamint a munkaerőpiaci igényekhez jobban igazodó szakmakínálat kialakítását.
A válaszok alapján a gyakorlati képzés minősége jelentősen befolyásolhatja a tanulók iskolához és választott szakmájukhoz való viszonyát.
Közösségi élmények és iskolai kötődés - a pedagógusok számos esetben hangsúlyozták a közösségi programok, a szabadidős tevékenységek és a közösségfejlesztés szerepét. A válaszok szerint az iskolai kötődés erősítése önmagában is védőfaktort jelenthet a lemorzsolódással szemben. A program tapasztalatai is azt mutatták, hogy a csoportos foglalkozások, a közös projektek, a kreatív és művészeti eszközök alkalmazása, valamint a közösségi élmények jelentősen hozzájárulhatnak a fiatalok motivációjának és önbizalmának növekedéséhez.
Rendszerszintű kihívások - a pedagógusok egy része ugyanakkor arra is felhívta a figyelmet, hogy a lemorzsolódás okai sok esetben túlmutatnak az iskola lehetőségein. Többen említettek rendszerszintű problémákat, a családi körülmények kedvezőtlen alakulását, a társadalmi normák változását vagy a szegénység hatásait. Egy válaszadó megfogalmazása különösen jól összefoglalja ezt a szemléletet: „az iskola nem tud többet tenni”. Bár ez a megállapítás túlzónak tekinthető, jól érzékelteti, hogy a pedagógusok jelentős része a lemorzsolódást nem kizárólag oktatási kérdésként értelmezi, hanem olyan társadalmi problémaként, amelynek kezelése az oktatás, a szociális ellátórendszer, a gyermekvédelem, az egészségügyi szolgáltatások és a helyi közösségek együttműködését igényli.
A pedagógusok válaszai alapján a korai iskolaelhagyás csökkentése csak komplex és több szereplő együttműködésére épülő beavatkozásokkal érhető el. A leghangsúlyosabb igény a segítő szakemberek bevonására, a tanulási támogatás erősítésére és az oktatási rendszer nagyobb rugalmasságára vonatkozott. Emellett kiemelt szerepet kaptak a lelki támogatást biztosító szolgáltatások, a családokkal való együttműködés, a tanulói motiváció erősítése, valamint a pályaorientáció és a gyakorlati képzés fejlesztése.
A válaszok összhangban állnak a program során szerzett tapasztalatokkal és a hatásvizsgálat más eredményeivel. A pedagógusok olyan támogató rendszert tartanak szükségesnek, amely egyszerre foglalkozik a tanulók tanulmányi, szociális, pszichés és munkaerőpiaci kihívásaival. A lemorzsolódás megelőzése így nem egyetlen intézkedés eredménye lehet, hanem olyan összehangolt beavatkozásoké, amelyekben az iskola, a család, a külső szakemberek, a közösségek és a szakpolitikai szereplők egyaránt aktív szerepet vállalnak.

6. A RISE program eredményei és tapasztalatai

A program megvalósítása során tapasztalt nehézségek
A pedagógusok megítélése alapján a RISE programban részt vevő diákok összességében viszonylag kevés nehézséggel szembesültek a program megvalósítása során. Az egyes tényezők átlagértékei az 1-5-ig terjedő skálán jellemzően az alsó-középső tartományban mozogtak, ami arra utal, hogy a legtöbb vizsgált terület nem jelentett komoly akadályt a résztvevők számára.
A legnagyobb kihívást az önálló munkavégzés jelentette (3,22), amely az egyetlen olyan tényező volt, amelynek értéke meghaladta a 3-as szintet. A pedagógusok szerint a diákok számára elsősorban az önálló feladatmegoldás, a saját munkafolyamatok megszervezése és a felelősségvállalás okozott nehézséget. Ezt követte a feladatok határidejének betartása (2,61) és a más diákokkal való együttműködés (2,58). Bár ezek az értékek nem utalnak súlyos problémákra, jelzik, hogy a program olyan készségek fejlesztését is szolgálta, amelyek a későbbi tanulmányok és a munkaerőpiaci beilleszkedés szempontjából egyaránt fontosak. Ezzel szemben az iskolai feladatok és a program összehangolása (1,91), a mentorokkal való együttműködés (1,91), valamint az utazás (1,63) csak minimális nehézséget jelentett. A válaszok alapján a program szervezési keretei jól működtek, és a mentorokkal kialakított kapcsolat alapvetően támogató és problémamentes volt.

A program leghasznosabb elemei a pedagógusok szerint
A pedagógusok válaszai alapján a program legnagyobb értékét azok a tevékenységek jelentették, amelyek egyszerre támogatták a tanulók közösségi beilleszkedését, személyes fejlődését és munkaerőpiaci felkészülését. Messze a leggyakrabban említett programelem a csoportos fejlesztő foglalkozás volt: a válaszadók 61%-a tartotta ezt a program leghasznosabb részének. A pedagógusok tapasztalatai szerint ezek a foglalkozások nemcsak a közösségépítést támogatták, hanem lehetőséget teremtettek az együttműködési, kommunikációs és önismereti készségek fejlesztésére is.
A második legfontosabb terület a munkaerőpiaci felkészítés volt. A munkaerőpiaci tréningeket a pedagógusok 33%-a, az önéletrajz-készítést pedig 31%-a emelte ki. Különösen fontos tapasztalat, hogy ezek a programelemek kézzelfogható kapcsolatot teremtettek az iskolai tanulmányok és a későbbi munkavállalás között. A szabadidős programokat a válaszadók 27%-a tartotta kiemelkedően hasznosnak. Ez arra utal, hogy a tanulók motivációja és bevonódása szempontjából a formális tanulási helyzeteken kívüli közös élmények is jelentős szerepet játszottak. Közepes arányban kerültek említésre a korrepetálás és a portfóliókészítés (22–22%), valamint az egyéni mentorálás (20%). Bár ezek alacsonyabb említési arányt kaptak, a nyitott kérdésekből jól látható, hogy a mentorálás a program egyik meghatározó háttéreleme volt, amely sok esetben lehetővé tette a fiatalok személyre szabott támogatását.

Mely elemek építhetők be az iskolai gyakorlatba?
A pedagógusok válaszai alapján a program számos olyan elemet tartalmazott, amelyek hosszabb távon is beépíthetők lennének az iskolák mindennapi gyakorlatába.
A leggyakrabban említett terület a csoportos foglalkozások módszertana volt. A pedagógusok különösen értékesnek tartották az együttműködésre, aktív részvételre és közös problémamegoldásra épülő foglalkozásokat. Többen kiemelték a projektmódszer alkalmazását, a közösen megvalósított feladatok szerepét, valamint a kreatív és művészeti eszközök bevonását. Ezek a módszerek lehetőséget teremtenek arra, hogy a tanulók sikerélményhez jussanak, megtapasztalják saját kompetenciáikat, és aktív szereplőivé váljanak a tanulási folyamatnak.
Szintén hangsúlyosan jelent meg a munkaerőpiaci felkészítés. A pedagógusok szerint a munkaerőpiaci tréningek, az önéletrajz- és portfóliókészítés, valamint a továbbtanulást támogató foglalkozások olyan gyakorlati tudást adnak a fiataloknak, amely közvetlenül hasznosítható az iskola befejezését követően. A válaszokból az is jól látható, hogy az egyéni mentorálás iránt jelentős igény mutatkozik. A program tapasztalatai ugyanakkor azt mutatják, hogy a mentorálás akkor működik a leghatékonyabban, ha azt az iskolától független, külső szakemberek végzik, akik bizalmi kapcsolatot tudnak kialakítani a fiatalokkal. A pedagógusok emellett kiemelték a korrepetálás, az önismereti foglalkozások, a drámapedagógiai elemek, a fejlesztő játékok, a kommunikációs készségek fejlesztése, valamint a családokkal való együttműködés fontosságát is.

A pedagógusok legfontosabb tapasztalatai
A nyitott kérdésekre adott válaszok alapján a pedagógusok legfontosabb tapasztalata a tanulók pozitív változásaiban és a támogató közösségi légkör kialakulásában ragadható meg.
A válaszok egyik legerősebb motívuma a tanulók elégedettsége és aktív részvétele volt. A pedagógusok szerint a fiatalok szívesen vettek részt a foglalkozásokon, örömmel kapcsolódtak be a programokba, és pozitívan viszonyultak a program egészéhez. Kiemelkedő eredményként jelent meg az önbizalom és az önállóság fejlődése. A pedagógusok szerint a diákok magabiztosabbá váltak, képesek voltak saját célokat megfogalmazni, és tudatosabban gondolkodtak jövőjükről. Számos válasz utalt a közösségi kapcsolatok javulására is. A pedagógusok szerint a diákok jobban együttműködtek egymással, összetartóbbá váltak az osztályközösségek, és a csoportos munkában különösen jól teljesítettek. Különösen pozitív visszajelzések érkeztek a mentorok munkájáról. A pedagógusok kiemelték a mentorok felkészültségét, empátiáját és azt, hogy a fiatalok számára folyamatos támogatást biztosítottak. Többen hangsúlyozták azt is, hogy a program hatására a tanulók nyitottabban kommunikáltak, könnyebben beszéltek problémáikról és őszintébben fogalmazták meg véleményüket.

A program leghasznosabb elemei a diákok szemszögéből
A tanulók válaszaiból még hangsúlyosabban rajzolódik ki a program közösségi és kapcsolati dimenziója. A leggyakrabban említett pozitív tapasztalatok a csapatépítéshez, az együttműködéshez, az osztálytársak jobb megismeréséhez és a közösségi élményekhez kapcsolódtak. A válaszok jelentős része a bizalmi kapcsolatok fontosságát hangsúlyozta. Több tanuló említette, hogy jó érzés volt, hogy „figyeltek rájuk”, hogy „valaki törődik a fiatalokkal”, illetve, hogy őszintén lehetett beszélgetni a mentorokkal. Ezek a visszajelzések különösen fontosak, mert azt mutatják, hogy a program egyik legnagyobb erőssége a támogató emberi kapcsolatok kialakítása volt. A tanulók emellett nagyra értékelték a kommunikációs gyakorlatokat, a kreatív foglalkozásokat, a filmes és művészeti programokat, a munkahelylátogatásokat, az állásinterjú-szimulációkat, valamint az önéletrajz- és portfóliókészítéshez kapcsolódó segítséget is. Ezek a válaszok jól mutatják, hogy a gyakorlati tapasztalatszerzés és az élménypedagógiai elemek különösen hatékony eszközök lehetnek a fiatalok motiválásában.

Elégedettség a programmal
Mind a pedagógusok, mind a diákok rendkívül pozitívan értékelték a programot. A pedagógusok körében mért átlagos elégedettség 9,27 pont volt a 10 pontos skálán, ami kiemelkedően magas érték. A diákok szintén pozitívan nyilatkoztak a programról, az átlagos elégedettségi érték 8,5 pont volt. A válaszok alapján a program legfontosabb hatása nem egyetlen kompetencia fejlesztésében ragadható meg, hanem abban, hogy a fiatalok olyan támogató közegben vehettek részt, ahol figyelmet kaptak, kapcsolatokat építhettek, kipróbálhatták magukat, és sikerélményeket szerezhettek.
Összességében a pedagógusok és a diákok visszajelzései egyaránt azt mutatják, hogy a RISE program legerősebb hatása a fiatalok személyes fejlődésében, közösségi kapcsolatainak erősödésében és jövőképének formálásában jelentkezett. A program sikerének kulcsa nem egyetlen tevékenységben keresendő, hanem abban a komplex megközelítésben, amely egyszerre épített a közösségfejlesztésre, az élménypedagógiai módszerekre, a munkaerőpiaci felkészítésre és a személyre szabott mentorálásra. A tapasztalatok alapján különösen eredményesnek bizonyultak a csoportos foglalkozások, a projektalapú és kreatív módszerek, valamint az iskolától független külső mentorok által nyújtott támogatás.
Az eredmények arra utalnak, hogy a lemorzsolódással veszélyeztetett fiatalok támogatásában a bizalmi kapcsolatok, a közösségi élmények, a részvételre építő tanulási helyzetek és a gyakorlati tapasztalatszerzés legalább olyan fontos szerepet játszanak, mint a közvetlen tanulmányi segítségnyújtás. A program magas elégedettségi mutatói és a résztvevők visszajelzései egyaránt azt jelzik, hogy a RISE által alkalmazott komplex támogatási modell alkalmas lehet a korai iskolaelhagyás megelőzésére irányuló jövőbeli beavatkozások megalapozására.


7. Összegzés
A RISE program hatásvizsgálata azt mutatja, hogy a korai iskolaelhagyás összetett társadalmi jelenség, amelynek hátterében egyszerre vannak jelen családi, szociális, gazdasági, tanulási és motivációs tényezők. A programban részt vevő pedagógusok, tanulók és megvalósító szakemberek tapasztalatai egyaránt arra utalnak, hogy a lemorzsolódás megelőzése nem kezelhető kizárólag oktatási kérdésként, hanem olyan probléma, amely komplex, több területet érintő beavatkozásokat igényel.
A programba bevont fiatalok jelentős része olyan társadalmi csoportokból érkezett, amelyekben a lemorzsolódás kockázatát növelő tényezők halmozottan vannak jelen. A résztvevők több mint fele roma származásúnak vallotta magát, jelentős részük roma többségű vagy erős roma jelenléttel jellemezhető környezetben él, és sokan olyan családokból származnak, ahol a szülők alacsony iskolai végzettséggel rendelkeznek. A lakókörnyezeti és családi háttérre vonatkozó adatok ugyanakkor azt is mutatják, hogy a program nem kizárólag a leginkább marginalizált fiatalokat érte el, hanem egy társadalmilag heterogén, de a lemorzsolódás szempontjából fokozottan veszélyeztetett célcsoportot. A projekt céljaihoz viszonyítva a bevonás eredményesnek tekinthető.
A programban együttműködő pedagógusok szerint a korai iskolaelhagyás legfontosabb okai a családi problémák, a pénzkeresési kényszer és a tanulási nehézségek. A válaszok alapján a családi háttér meghatározó szerepet játszik a tanulói életutak alakulásában, miközben a gazdasági kényszerek sok esetben már fiatal korban a munkavállalás irányába terelik a tanulókat. A programban részt vevő diákok körében mért adatok ezt megerősítik: a tanulók jelentős része már tanulmányai mellett is dolgozik vagy dolgozott korábban. A pedagógusok által említett tanulási nehézségek szintén összhangban állnak a szakirodalom megállapításaival, amelyek szerint a korai tanulmányi kudarcok a lemorzsolódás egyik legerősebb előrejelzői.
A tanulók saját iskolájukról alkotott véleménye ugyanakkor árnyaltabb képet mutat. A válaszok alapján a résztvevők többsége pozitívan értékeli az iskolai közösséget, a pedagógusok támogatását és a gyakorlati képzés minőségét. Az osztályközösség megítélése volt a legkedvezőbb, miközben a zaklatás, kirekesztés vagy rossz iskolai légkör viszonylag ritkán jelent meg problémaként. A diákok többsége úgy érzi, hogy van olyan személy az iskolában, akihez segítségért fordulhat, ami a lemorzsolódás szempontjából fontos védőfaktornak tekinthető. A program során dolgozó mentorok tapasztalatai ugyanakkor arra is rámutattak, hogy a tanulók támogatási szükségletei sok esetben meghaladják az iskola keretei között elérhető segítségnyújtás lehetőségeit.
A tanulók önértékelése alapján a résztvevők elsősorban együttműködési készségeiket és feladattudatukat ítélték kedvezőnek. Kevésbé magabiztosak ugyanakkor a nyilvános kommunikáció és az önálló szereplés területén. Ezek az eredmények összhangban állnak a program során szerzett tapasztalatokkal, amelyek szerint a fiatalok számára különösen fontosak azok a fejlesztő tevékenységek, amelyek kommunikációs, önismereti és együttműködési készségeiket erősítik.
A munkaerőpiachoz kapcsolódó válaszok azt mutatják, hogy a fiatalok számára a megfelelő fizetés messze a legfontosabb szempont a jövőbeni munkahely kiválasztásakor. Ugyanakkor a válaszok arra is utalnak, hogy a fiatalok számára fontos az érdekes munka, a kiszámítható munkakörnyezet és a stabilitás is. A program munkaerőpiaci moduljai éppen ezért nem csupán pályaorientációs szerepet töltöttek be, hanem hozzájárultak ahhoz is, hogy a tanulók reálisabb képet alakítsanak ki a munkavállalás feltételeiről és lehetőségeiről.
A program értékelésével kapcsolatos eredmények egyértelműen pozitív képet mutatnak. A pedagógusok átlagosan 9,27 pontra értékelték a programot a 10 fokú skálán, és a nyitott kérdésekre adott válaszok is magas fokú elégedettséget tükröznek. A legnagyobb hatást a csoportos foglalkozások, a közösségi élmények, a mentorokkal kialakított kapcsolatok, valamint az önismereti és kommunikációs fejlesztések gyakorolták a résztvevőkre. A tanulók válaszaiból különösen erősen kirajzolódik a bizalom, az odafigyelés és az elfogadó légkör jelentősége. Számos fiatal számára az jelentette a program legfontosabb élményét, hogy meghallgatták, komolyan vették, és olyan helyzetekben próbálhatta ki magát, amelyekben korábban nem volt része.
A program tapasztalatai alapján a legeredményesebb beavatkozások közös jellemzője az volt, hogy egyszerre építettek a személyes kapcsolatokra, a közösségi élményekre és a gyakorlati tapasztalatszerzésre. Különösen eredményesnek bizonyultak a csoportos foglalkozások, a projektfeladatok, a kreatív és művészeti módszerek alkalmazása, az élménypedagógiai eszközök használata, valamint a munkaerőpiaci tréningek interaktív formái. A program egyúttal azt is megmutatta, hogy a mentorálás akkor tud igazán hatékony lenni, ha azt az iskolától független, külső szakemberek végzik, akik képesek bizalmi kapcsolatot kialakítani a fiatalokkal és közvetítő szerepet betölteni a tanulók, a családok és az iskola között.
A hatásvizsgálat eredményei alapján megfogalmazott szakmai ajánlások középpontjában a komplex támogatórendszerek kialakítása áll. A lemorzsolódás csökkentéséhez szükség van az iskolákban folyamatosan jelen lévő pszichológusokra, szociális munkásokra, fejlesztő szakemberekre és mentorokra, akiknek működése nem időszakos projektekhez, hanem kiszámítható állami finanszírozáshoz kapcsolódik. Emellett elengedhetetlen a családokkal való együttműködés újragondolása, a tanulási támogatás és a készségfejlesztés megerősítése, a közösségi programok bővítése, valamint a pályaorientáció és a munkaerőpiaci felkészítés gyakorlatorientált fejlesztése.
Összességében a RISE program tapasztalatai azt mutatják, hogy a korai iskolaelhagyás kockázata jelentősen csökkenthető, ha a fiatalok egyszerre kapnak személyes figyelmet, közösségi támogatást, gyakorlati tudást és olyan pozitív élményeket, amelyek erősítik önbizalmukat, motivációjukat és jövőképüket. A program eredményei megerősítik, hogy a lemorzsolódás megelőzésének leghatékonyabb eszközei nem elsősorban az adminisztratív vagy szankcionáló intézkedések, hanem a bizalomra épülő kapcsolatok, a támogató közösségek és a fiatalok valós szükségleteire reagáló, komplex fejlesztési programok.

